C 167/56
MT
Il-Ġurnal Uffiċjali tal-Unjoni Ewropea
11.5.2023
Il-Ħamis 24 ta’ Novembru 2022
5.
Jesprimi t-tħassib serju tiegħu dwar il-firxa sħiħa ta' theddid u ksur u abbużi tad-drittijiet tal-bniedem li jgħaddu minnhom in-nisa u l-bniet f'kunflitt armat, u jirrikonoxxi li n-nisa u l-bniet jinsabu partikolarment f'riskju peress li spiss ikunu speċifikament fil-mira u f'riskju akbar ta' vjolenza f'sitwazzjonijiet ta' kunflitt u ta' wara kunflitt, fatt li jipprevjeni l-parteċipazzjoni tagħhom fil-proċessi ta' paċi; iħeġġeġ lill-komunità internazzjonali tħaffef l-isforzi tagħha biex teqred il-pjaga tal-vjolenza sesswali u sessista fil-kunflitti armati fil-Lvant tar-RDK, tipproteġi lill-vittmi, ittemm l-impunità għall-awturi, u tiggarantixxi l-aċċess għall-ġustizzja, ir-riparazzjonijiet u r-rimedju għas-superstiti; 6.
Iħeġġeġ lill-komunità internazzjonali tieħu passi konkreti biex twaqqaf il-vjolenza li għadha għaddejja, speċjalment billi tinkoraġġixxi l-promozzjoni tad-djalogu u soluzzjonijiet mhux vjolenti, u billi tappoġġa l-proċess ta' medjazzjoni reġjonali, il-proċess ta' Luanda, mibdi mill-President tal-Angola João Lourenço; jenfasizza li l-Istati Partijiet kollha tal-Komunità tal-Afrika tal-Lvant (EAC), il-Komunità għall-Iżvilupp tan-Nofsinhar tal-Afrika (SADC) u l-Konferenza Internazzjonali dwar ir-Reġjun tal-Lagi l-Kbar (ICGLR) iridu jirrispettaw il-prinċipji maqbula permezz tal-Konklavi tal-Kapijiet ta' Stat tal-Afrika tal-Lvant u l-proċess ta' medjazzjoni ta' Luanda; jissottolinja bil-qawwa l-ħtieġa ta' kooperazzjoni transfruntiera fir-Reġjun tal-Lagi l-Kbar Afrikani; 7.
Jappella għall-ħolqien ta' mekkaniżmu ta' skrutinju formali bħala parti mill-isforzi aktar mifruxa fir-riforma tas-settur tas-sigurtà, biex jiġu investigati l-kandidati għat-tneħħija u biex jiġi żgurat li l-forzi tas-sigurtà jaġixxu b'mod li jkun konsistenti mad-drittijiet tal-bniedem internazzjonali u mal-istandards tad-dritt umanitarju; 8.
Iħeġġeġ lill-Kummissjoni u lill-Istati Membri tal-UE jiżguraw li l-istrateġija li jmiss tal-UE għar-Reġjun tal-Lagi l-Kbar Afrikani tirrifletti b'mod adegwat l-isfidi numerużi u serji tad-drittijiet tal-bniedem u dawk umanitarji kemm fil-livell ta' pajjiż kif ukoll f'dak reġjonali, b'mod partikolari fir-RDK; 9.
Jistieden lill-pajjiżi ġirien tar-RDK jżidu l-isforzi tagħhom biex jiġġieldu lill-kuntrabandu ta' minerali ta' kunflitt li jgħaddu minn pajjiżhom u l-kummerċ illeċitu ta' riżorsi naturali li qed iqabbad il-kunflitt; jisħaq fuq kemm hu importanti li jsiru aktar sforzi biex jinqata' l-finanzjament għall-gruppi armati involuti fil-kummerċ illeċitu tar-riżorsi naturali, inklużi d-deheb u l-prodotti tal-organiżmi selvaġġi; jistieden lill-Kummissjoni tivvaluta l-impatti u l-effiċjenza tar-Regolament (UE) 2017/821 fir-rieżami tagħha tal-funzjonament u l-effikaċja ta' dan ir-regolament; 10.
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-Servizz Ewropew għall-Azzjoni Esterna, lill-Unjoni Afrikana, lill-Kunsill tal-Ministri AKP-UE, lill-Assemblea Parlamentari Konġunta AKP-UE, lis-Segretarju Ġenerali tan-Nazzjonijiet Uniti u lill-Gvern u lill-Parlament tar-Repubblika Demokratika tal-Kongo kif ukoll ta' pajjiżi oħra tal-Komunità tal-Afrika tal-Lvant.